Penuaan pada anjing

**Penuaan pada anjing** berbeza-beza daripada baka kepada baka dan menjejaskan kesihatan dan keupayaan fizikal anjing. Seperti manusia, usia lanjut kerap membawa perubahan dari segi keupayaan anjing untuk mendengar, melihat, dan bergerak dengan mudah. Keadaan kulit, selera, dan paras tenaga kerap merosot dengan usia geriatrik. Keadaan perubatan seperti kanser, kegagalan ginjal, artritis, demensia, dan keadaan sendi dan tanda-tanda lain usia lanjut mungkin muncul.

Profil penuaan anjing berbeza-beza menurut saiz dewasanya (kerap ditentukan oleh bakanya): baka lebih kecil mempunyai jangka hayat purata 10–15 tahun, malah sesetengah anjing melebihi usia 18 tahun; baka sederhana biasanya hidup selama 10 hingga 13 tahun; dan baka anjing gergasi mempunyai jangka hayat minimum paling rendah, dengan purata keseluruhan sebanyak 8 hingga 13 tahun. Baka anjing gergasi mencapai usia dewasa pada usia lebih tua sedikit berbanding dengan baka lebih kecil; baka gergasi mencapai usia dewasa pada usia sekitar dua tahun berbanding dengan norma usia sekitar 13–15 bulan untuk baka lain. Kadar pertumbuhan yang dipercepat yang diperlukan oleh perubahan drastik dari segi saiz yang dipamerkan pada baka gergasi diduga oleh ahli sains dalam American Kennel Club membawa kepada risiko lebih tinggi bagi pertumbuhan sel abnormal dan kanser.

## Peristilahan

Istilah "tahun anjing" dan "tahun manusia" kerap digunakan apabila memerihalkan usia anjing. Walau bagaimanapun, terdapat dua cara yang bertentangan secara diametrik untuk mentakrifkan istilah tersebut:
* Satu tatanama lazim menggunakan "tahun manusia" untuk mewakili asas kalendar ketat (365 hari) dan "tahun anjing" untuk menjadi padanan setara bagi tempoh kehidupan anjing, sebagaimana tahun takwim ialah padanan untuk manusia. Dalam sistem ini, anjing berusia 6 tahun akan diperihalkan sebagai anjing yang berusia 6 tahun manusia atau 40–50 (bergantung pada baka) tahun anjing.
* Lagi satu sistem lazim mentakrifkan "tahun anjing" sebagai tahun takwim sebenar (365 hari setiap tahun takwim) bagi kehidupan anjing dan "tahun manusia" sebagai usia padanan bagi manusia. Dengan peristilahan ini, usia anjing berusia 6 tahun diperihalkan sebagai anjing yang berusia 6 tahun anjing atau 40–50 tahun manusia, iaitu suatu pembalikan daripada takrif sebelumnya.

Walau bagaimanapun, tanpa mengira set peristilahan yang digunakan, hubungan antara tahun anjing dengan tahun manusia adalah tidak linear, seperti yang dijelaskan oleh seksyen berikut.

## Profil penuaan
Konsep usia anjing dapat diringkaskan kepada tiga jenis:
* Mitos popular — Terdapat kepercayaan popular bahawa satu tahun manusia bersamaan dengan tujuh tahun anjing. Ini adalah tidak tepat kerana anjing mampu membiak mulai usia 1 tahun.
* Satu saiz sesuai untuk semua — Salah satu petua ialah bahawa tahun pertama kehidupan anjing bersamaan dengan 15 tahun manusia, tahun kedua pula bersamaan dengan 9 tahun manusia, dan setiap tahun berikutnya bersamaan dengan sekitar 5 tahun manusia. Maka, usia anjing 2 tahun adalah bersamaan dengan usia manusia 24 tahun, sementara usia anjing 10 tahun bersamaan dengan usia manusia 64 tahun. Ini adalah lebih tepat tetapi masih gagal mempertimbangkan saiz/baka, yang merupakan faktor ketara.
* Kalkulator spesifik saiz atau baka — Ini mencuba untuk memfaktorkan saiz atau baka juga. Ini ialah jenis paling tepat. Ini biasanya berfungsi sama ada mengikut berat dewasa jangkaan atau dengan mengkategorikan anjing berkenaan sebagai anjing "kecil", anjing "sederhana", atau anjing "besar".

Tiada satu pun formula untuk penukaran usia anjing kepada manusia yang dipersetujui secara saintifik, walaupun, dalam batasan agak hampir, formula tersebut menunjukkan keserupaan besar. Penyelidik mencadangkan bahawa usia anjing bergantung pada pemetilan DNA yang merupakan proses epigenetik. Perubahan epigenetik berlaku secara tidak linear pada anjing berbanding dengan manusia.

Tekanan pengoksidaan kelihatannya menjadi penentu ketara bagi kelanjutan usia pada anjing baka kecil berbanding dengan anjing baka besar. Kerosakan pengoksidaan kepada DNA dapat diukur dengan mentaksir paras 8-Okso-2'-deoksiguanosina di dalam DNA. Kerosakan pengoksidaan DNA yang diukur pada anak anjing didapati lebih tinggi pada baka anjing lebih besar dengan jangka hayat lebih pendek berbanding dengan kerosakan pengoksidaan DNA pada anjing baka lebih kecil dengan jangka hayat lebih panjang. Hasil keputusan ini mencadangkan bahawa mekanisme pembaikan DNA gagal lebih awal pada anjing baka lebih besar sehinggakan lebih banyak kerosakan DNA tertumpuk lebih awal pada baka ini yang membawa kepada pengurangan kelanjutan usia.

Kematangan emosi berlaku, seperti manusia, sepanjang tempoh lanjut dan secara berperingkat. Seperti di kawasan lain, perkembangan baka gergasi sedikit tertangguh berbanding dengan baka lain dan, seperti manusia, terdapat perbezaan antara usia dewasa dengan kematangan penuh (bandingkan manusia berusia 20 dengan manusia berusia 40 sebagai contoh). Pada semua baka selain baka besar, minat sosioseks bangkit pada usia sekitar 6–9 bulan, menjadi dewasa dari segi emosi pada usia sekitar 15–18 bulan, dan matang sepenuhnya pada usia sekitar 3–4 tahun, walaupun, seperti manusia, pembelajaran dan penambahbaikan berterusan selepas itu.

Menurut *Book of Dogs* ("Buku Anjing") Universiti California Davis, anjing baka kecil (seperti terier kecil) menjadi geriatrik pada usia sekitar 11 tahun; anjing baka sederhana (seperti spaniel lebih besar) pada usia 10 tahun; anjing baka besar (seperti anjing gembala Jerman) pada usia 8 tahun; dan anjing baka gergasi (seperti anjing besar Denmark) pada usia 7 tahun.

## Kelanjutan usia mengikut baka
Jangka hayat biasanya berbeza-beza dalam lingkungan. Sebagai contoh, *[[beagle]]* (purata jangka hayat 13.3 tahun) biasanya hidup sehingga sekitar usia 12–15 tahun dan terier Scotland pula (purata jangka hayat 12 tahun) biasanya hidup sehingga sekitar usia 10–16 tahun. Anjing tentu sah hidup paling lama ialah Bluey, iaitu seekor anjing lembu Australia yang mati pada usia 29 tahun. Bobi, seekor anjing kacuk Alentejo baka tulen jantan, didakwa telah mati pada usia 31 tahun pada tahun 2023.

Dua ekor anjing paling lama hidup dalam rekod, "Bluey" dan "Chilla", merupakan anjing lembu Australia. Ini telah mendorong kajian tentang kelanjutan usia anjing lembu Australia untuk memeriksa sama ada baka itu mungkin mempunyai kelanjutan usia luar biasa. Tinjauan 100 ekor anjing itu menghasilkan kelanjutan usia min sebanyak 13.41 tahun dengan sisihan piawai sebanyak 2.36 tahun. Kajian itu berkesimpulan bahawa, walaupun anjing lembu Australia ialah baka sihat dan hidup lebih lama sebanyak hampir setahun pada purata berbanding dengan kebanyakan anjing daripada baka lain dalam kelas berat sama, usia rekod seperti usia Bluey atau usia Chilla patut dianggap sebagai pengecualian luar ciri dan bukan sebagai penunjuk bagi kelanjutan usia luar biasa lazim untuk keseluruhan baka itu.

Anjing baka rawak (yang juga dikenali sebagai anjing baka kacuk) mempunyai purata jangka hayat sebanyak 13.2 tahun di dunia Barat.

Sesetengah percubaan telah dibuat untuk menentukan punca untuk variasi baka dari segi jangka hayat.

### Diisih mengikut baka atau kelanjutan usia
Data berikut adalah daripada sebuah kajian tahun 2024 yang diterbitkan dalam *[[Scientific Reports]]*. Jumlah saiz sampel untuk kajian ini ialah sekitar 584,734 ekor anjing unik yang terletak di United Kingdom, 284,734 daripadanya mati.

### Faktor yang mempengaruhi kelanjutan usia
Selain baka, beberapa faktor mempengaruhi kelanjutan usia:
* Kekerapan pemberian makan — Penyelidik yang berkenaan dengan Dog Aging Project ("Projek Penuaan Anjing") melaporkan bahawa anjing yang diberi makan sekali sehari adalah lebih sihat pada purata berbanding dengan anjing yang diberi makan dengan lebih kerap. Anjing yang menerima satu hidangan sehari menghidap kurang kecelaruan bagi sistem pergigian, sistem perut usus, sistem otot rangka, sistem ginjal, dan sistem kencing.
* Diet — Terdapat sesetengah perselisihan mengenai diet unggul. Lazimnya, anjing senior diberi makan diet anjing senior yang dihasilkan secara komersial. Walau bagaimanapun, sekurang-kurangnya dua ekor anjing mati pada usia 27 tahun dengan diet tidak tradisional: seekor *collie* sempadan yang diberi diet vegetarian semata-mata dan seekor silangan bulterier yang diberi makan terutamanya daging kanggaru dan daging emu. Kedua-dua anjing mati lebih muda sebanyak hanya 2 tahun 5 bulan berbanding dengan anjing kedua terlapor tertua, iaitu Bluey.
* Pemandulan dan peneuteran — Menurut sebuah kajian oleh British Veterinary Association (pengarang A. R. Michell ialah presiden Royal College of Veterinary Surgeons), "Betina terneuter hidup paling lama berbanding dengan anjing yang mati akibat semua punca, walaupun betina lengkap hidup paling lama berbanding dengan anjing yang mati akibat punca semula jadi, sambil jantan terneuter mempunyai jangka hayat terpendek dalam setiap kategori." Peneuteran mengurangkan atau menghapuskan risiko bagi sesetengah punca kematian awal, contohnya piometra pada betina dan kanser buah zakar pada jantan, serta punca tidak langsung bagi kematian awal seperti kemalangan dan eutanasia (anjing utuh berkeliaran dan cenderung untuk menjadi lebih agresif), tetapi mungkin terdapat peningkatan risiko bagi kematian akibat keadaan lain (peneuteran dalam kertas kupasan hanya menunjukkan peningkatan risiko untuk kanser prostat tetapi tidak diulangi dalam kertas-kertas ikutan) pada jantan dan jantan terneuter mungkin mempunyai kadar lebih tinggi untuk kanser salur kencing seperti karsinoma sel peralihan dan adenokarsinoma prostat. Patut ada waspada apabila mentafsir hasil keputusan kajian-kajian ini. Ini amat penting apabila mempertimbangkan kekerapan karsinoma sel peralihan dan karsinoma prostat pada anjing jantan berbanding dengan peluang untuk anjing jantan utuh mati akibat berkeliaran (dilanggar oleh kereta atau kecederaan lain), hiperplasia benigna prostat yang menyebabkan abses prostat atau ketidakbolehan untuk kencing (yang menyebabkan eutanasia jika ini tidak dapat diselesaikan dengan terapi) atau eutanasia akibat pergaduhan atau agresi.

: Sebuah lagi kajian menunjukkan bahawa betina termandul hidup lebih lama berbanding dengan betina utuh (purata lebih lama sebanyak 0.8 tahun), tetapi, tidak seperti kajian sebelumnya, tiada perbezaan antara jantan terneuter dengan jantan utuh. Walau bagaimanapun, kedua-dua kelompok hidup lebih lama sebanyak 0.4 tahun berbanding dengan betina utuh.

Untuk maklumat lanjut, lihat kesan kesihatan daripada peneuteran.

Sebuah kajian besar tentang kelanjutan usia anjing, yang mempertimbangkan kedua-dua faktor semula jadi dan faktor lain yang mempengaruhi kelanjutan usia, berkesimpulan bahawa:

: [Terjemahan]: "Usia min semasa kematian (semua baka, semua punca) ialah 11 tahun 1 bulan, tetapi, pada anjing yang mati akibat punca semula jadi, usia minnya ialah 12 tahun 8 bulan. Hanya 8 peratus daripada jumlah anjing hidup melebihi 15 tahun dan 64 peratus daripada jumlah anjing mati akibat penyakit atau dieutanasia akibat penyakit. Hampir 16 peratus daripada jumlah kematian berpuncakan kanser, yang dua kali ganda jumlah kematian berpuncakan penyakit jantung. [...] Pada anjing terneuter, kepentingan kanser sebagai punca kematian adalah serupa dengan penyakit jantung. [...] Hasil keputusannya juga termasuk perbezaan baka dari segi jangka hayat, kerentanan terhadap kanser, kemalangan jalan raya, dan masalah tingkah laku sebagai punca euthanasia."

Pada tahun 2024, sebuah kajian yang diterbitkan dalam jurnal *Scientific Reports* yang melibatkan 584,734 ekor anjing British merentasi lebih daripada 150 baka mendedahkan bahawa baka lebih besar dan baka bermuka rata cenderung untuk mempunyai jangka hayat purata lebih pendek berbanding dengan anjing lebih kecil dan baka muncung memanjang. Anjing betina didapati hidup lebih lama sedikit berbanding dengan anjing jantan.

## Kesan penuaan
Pada umumnya, anjing menua dengan cara yang serupa dengan manusia. Tubuhnya mula mengalami masalah yang kurang lazim pada usia lebih muda. Ia lebih terdedah kepada keadaan serius atau keadaan maut seperti kanser, strok, dll. Ia menjadi kurang aktif secara fizikal dan kurang bergerak dan mungkin menghidap masalah sendi seperti artritis. Ia juga menjadi kurang berupaya untuk mengendalikan perubahan, termasuk variasi iklim atau suhu luas dan mungkin menghidap masalah diet atau masalah kulit atau menjadi pekak. Dalam sesetengah kes, inkontinens mungkin berkembang dan kesukaran pernafasan mungkin muncul.

: [Terjemahan]: "Penuaan bermula pada kelahiran, tetapi penjelmaannya tidak ketara selama beberapa tahun. Tanda pertama penuaan ialah penurunan umum bagi paras kegiatan, termasuk kecenderungan untuk tidur lebih lama dan lebih nyenyak, penurunan semangat untuk berjalan lama-lama dan permainan tangkap-tangkap, dan kehilangan minat terhadap hal di dalam rumah."

Dalam kajian kebolehan kognisi pada anjing menua, kualiti seperti penyelesaian masalah, kegalakan, dan sifat suka bermain telah ditunjukkan cenderung untuk berkurang seiring dengan peningkatan usia. Walau bagaimanapun, dalam tugas yang melibatkan motivasi tinggi dan permintaan fizikal rendah, anjing lebih tua telah belajar untuk melaksanakan tugas baharu sebaik anjing lebih muda. Pada usia lanjut, anjing mungkin menghidap demensia, yang dikaitkan dengan amiloid beta, iaitu suatu protein tersalah lipat yang telah diperhatikan pada kedua-dua anjing dan manusia.

Kesan paling lazim daripada penuaan merupakan:
* Kehilangan pendengaran
* Kehilangan penglihatan (katarak)
* Pengurangan kegiatan, lebih banyak tidur, dan pengurangan tenaga (sebahagiannya disebabkan oleh pengurangan fungsi paru-paru)
* Peningkatan berat (keperluan kalori dapat menjadi lebih rendah sebanyak 30–40% pada anjing lebih tua)
* Pelemahan sistem imun yang membawa kepada jangkitan
* Perubahan kulit (penebalan atau penggelapan kulit, kekeringan yang membawa kepada pengurangan keanjalan, keguguran, atau pemutihan bulu)
* Perubahan pada kaki dan kuku (kuku lebih tebal dan lebih rapuh mempersukar pemangkasan)
* Artritis, displasia, dan masalah sendi lain
* Kehilangan gigi
* Gangguan perut usus (pelapikan perut, penyakit pankreas, sembelit)
* Kelemahan pada otot dan tulang
* Isu kencing (inkontinens pada kedua-dua jantina dan prostatitis/peneranan untuk kencing pada jantan)
* Sista dan tumor buah dada pada betina
* Demensia
* Desir jantung
* Diabetes

## Kepentingan diet dalam penuaan
Dengan mengubah nutrisi diet anjing semakin ia menua, penyakit dan kesan sampingan tertentu daripada penuaan dapat diperbaik.

Sesetengah nutrien dan ramuan cadangan dalam diet anjing senior termasuk:
* Sumber baik bagi protein untuk memenuhi keperluan protein lebih tinggi
* Glukosamina dan kondroitin sulfat untuk membantu mengekalkan kesihatan sendi dan tulang
* Asid lemak omega−3 untuk kesihatan sendi dan tulang serta mengekalkan kesihatan sistem imun
* Kalsium dan fosforus untuk pengekalan struktur tulang
* Pulpa bit dan biji rami untuk kesihatan perut usus
* Fruktooligosakarida dan mananoligosakarida berfungsi untuk meningkatkan kesihatan salur perut usus dengan meningkatkan bilangan bakteria "baik" dan mengurangkan amaun bakteria "buruk"
* Paras sesuai bagi vitamin E dan penambahan L-karnitina untuk menyokong kesihatan otak dan kognisi
* Antioksidan diet seperti vitamin E

## Lihat juga
* Penuaan
* Senarai anjing tertua
* Usia lanjut
* Kehilangan haiwan peliharaan
* Tahun anjing
* Bobi

## Rujukan